ಕಣ್ಣಾಮುಚ್ಚಾಲೆ ಆಟ – ಐಸ್‍ಕ್ರೀಂ ಟ್ರಾಲಿಯಲ್ಲಿ ಅಡಗಿದ್ದ ಬಾಲಕ ಹೆಣವಾಗಿ ಪತ್ತೆ

ಲಕ್ನೋ: ಸ್ನೇಹಿತರೊಂದಿಗೆ ಕಣ್ಣಾಮುಚ್ಚಾಲೆ ಆಡುತ್ತಿದ್ದ 5 ವರ್ಷದ ಬಾಲಕನೋರ್ವ ಐಸ್‍ಕ್ರೀಮ್ ಟ್ರಾಲಿಯಲ್ಲಿ ಅಡಗಿ ಕುಳಿತು ಸಾವನ್ನಪ್ಪಿದ ಘಟನೆ ಉತ್ತರಪ್ರದೇಶದ ಕಾಳಿನಗರ ಪಟ್ಟಣದಲ್ಲಿ ನಡೆದಿದೆ.

ಅಥರ್ವ್ ಗುಪ್ತ(5) ಸಾವನ್ನಪಿರುವ ಬಾಲಕ. ಸೋಮವಾರದಂದು ಮನೆಯ ಬಳಿ ಸ್ನೇಹಿತರೊಂದಿಗೆ ಬಾಲಕ ಕಣ್ಣಾಮುಚ್ಚಾಲೆ ಆಟ ಆಡುತ್ತಿದ್ದ ವೇಳೆ ಈ ಘಟನೆ ನಡೆದಿದೆ. ಆಟವಾಡುತ್ತಾ ಐಸ್‍ಕ್ರೀಮ್ ಟ್ರಾಲಿಯಲ್ಲಿ ಬಾಲಕ ಅಡಗಿದ್ದ. ಈ ವೇಳೆ ಟ್ರಾಲಿಯ ಬಾಗಿಲು ಲಾಕ್ ಆಗಿ ಒಳಗಡೆ ಉಸಿರುಗಟ್ಟಿ ಬಾಲಕ ಸಾವನ್ನಪ್ಪಿದ್ದಾನೆ.

ಬಹಳ ಸಮಯವಾದರೂ ಮನೆಗೆ ಬಾಲಕ ಮರಳದೇ ಇದ್ದಾಗ ಕುಟುಂಬಸ್ಥರು ಹುಡುಕಾಟ ನಡೆಸಿದ್ದಾರೆ. ಆದರೆ ಬಾಲಕನ ಬಗ್ಗೆ ಸುಳಿವು ಸಿಕ್ಕಿರಲಿಲ್ಲ. ಆಗ ಅನುಮಾನದಿಂದ ಮನೆಯ ಮುಂದೆ ನಿಲ್ಲಿಸಿದ್ದ ಐಸ್‍ಕ್ರೀಮ್ ಟ್ರಾಲಿ ತೆಗೆದು ನೋಡಿದಾಗ ಬಾಲಕನ ಶವ ಪತ್ತೆಯಾಗಿದೆ.

ಭಾನುವಾರ ಬಾಲಕನಿಗೆ ಕೊಂಚ ಪೆಟ್ಟಾಗಿತ್ತು ಆದ್ದರಿಂದ ಆವನನ್ನು ಪೋಷಕರು ಸೋಮವಾರ ಶಾಲೆಗೆ ಕಳುಹಿಸಿರಲಿಲ್ಲ. ಹೀಗಾಗಿ ಮನೆ ಹತ್ತಿರವಿದ್ದ ಮಕ್ಕಳ ಜೊತೆ ತಮ್ಮ ಮಗ ಆಟವಾಡಲು ಹೋಗಿದ್ದನು ಎಂದು ಬಾಲಕನ ತಂದೆ ತಿಳಿಸಿದ್ದಾರೆ.

ಆಟವಾಡಲು ಹೋಗಿದ್ದವನು ಹೆಣವಾಗಿ ವಾಪಸ್ ಸಿಕ್ಕಿದ್ದಾನೆ. ಈ ಬಗ್ಗೆ ಪೋಷಕರು ಯಾವುದೇ ದೂರು ದಾಖಲಿಸಿಲ್ಲ. ಅಲ್ಲದೆ ಬಾಲಕ ವೈದ್ಯಕೀಯ ಪರೀಕ್ಷೆಯನ್ನೂ ಕೂಡ ಮಾಡಿಸಲಿಲ್ಲ.